b'\n_START_ARTICLE_\nHMS Kashmir (F12)\n_START_SECTION_\nPalvelus\n_START_PARAGRAPH_\nHMS Kashmir liitettiin palvelukseen otettaessa Kotilaivaston K-luokan h\xc3\xa4vitt\xc3\xa4jist\xc3\xa4 muodostettuun 5. H\xc3\xa4vitt\xc3\xa4j\xc3\xa4laivueeseen miehistettyn\xc3\xa4 Portsmouthin varikon henkil\xc3\xb6st\xc3\xb6ll\xc3\xa4. Koeajojen aikana alus t\xc3\xb6rm\xc3\xa4si hinaajaan, mink\xc3\xa4 vuoksi se palasi telakalle korjattavaksi. Se palasi palvelukseen 26. lokakuuta jatkamaan koeajoja._NEWLINE_HMS Kashmir saattoi 10. marraskuuta matkallaan Rosythiin tukikohtalaiva HMS Dunluce Castlea. Alus saapui 12. marraskuuta Scapa Flowhun liittyen laivueeseensa. Se upotti 29. marraskuuta Shetlanninsaarten vesill\xc3\xa4 yhdess\xc3\xa4 HMS Kingstonin ja HMS Icaruksen kanssa Saksan laivaston sukellusvene U-35:n (60\xc2\xb053\xe2\x80\xb2N, 02\xc2\xb047\xe2\x80\xb2E ).\n_START_SECTION_\n1940\n_START_PARAGRAPH_\nHMS Kashmir oli maaliskuussa 1940 huollettavana Govanissa, mist\xc3\xa4 palattuaan se liittyi laivueeseensa. Alus suojasi huhtikuun alussa lentotukialus HMS Furiousia ja risteilij\xc3\xa4 HMS Birminghamia yhdess\xc3\xa4 HMS Fearlessin, HMS Hyperionin, HMS Heron, HMS Zulun, HMS Cossackin, HMS Kelvinin, HMS Impulsiven ja HMS Delightin kanssa._NEWLINE_HMS Kashmir suojasi 7. huhtikuuta laivueen mukana risteilij\xc3\xb6it\xc3\xa4 HMS Galateaa ja HMS Arethusaa etsitt\xc3\xa4ess\xc3\xa4 tuloksettomasti ilmoitettua Saksan laivaston osastoa. Alus t\xc3\xb6rm\xc3\xa4si 9. huhtikuuta HMS Kelvinin kanssa, jolloin se vaurioitui pahoin. Se oli ohjauskyvyt\xc3\xb6n, jolloin sen suojaksi j\xc3\xa4iv\xc3\xa4t HMS Zulu ja HMS Cossack. HMS Cossack hinasi aluksen Scapa Flowhun, josta se jatkoi HMS Zulun suojaamana edelleen Lerwickiin._NEWLINE_HMS Kashmirin vauriot tutkittiin 11. huhtikuuta, jonka j\xc3\xa4lkeen se m\xc3\xa4\xc3\xa4r\xc3\xa4ttiin Swan Hunterin telakalle Newcastleen korjattavaksi. Alus purjehti 15. huhtikuuta Tyneen, jossa se otettiin seuraavana p\xc3\xa4iv\xc3\xa4n\xc3\xa4 telakalle._NEWLINE_HMS Kashmir palasi 17. kes\xc3\xa4kuuta palvelukseen liitettyn\xc3\xa4 Humberin osastoon. Alus joutui 9. hein\xc3\xa4kuuta ilmahy\xc3\xb6kk\xc3\xa4ykseen, mutta se s\xc3\xa4ilyi vaurioitta. Se t\xc3\xb6rm\xc3\xa4si 31. hein\xc3\xa4kuuta troolari HMS Kurdin kanssa k\xc3\xa4rsien pahoja vaurioita. Alus poistettiin palvelusk\xc3\xa4yt\xc3\xb6st\xc3\xa4 ja se siirrettiin Hulliin Brigham and Cowanin telakalle._NEWLINE_HMS Kashmir palasi palvelukseen 22. elokuuta, jolloin se liittyi laivueeseensa Scapa Flowssa. Alus suojasi 5. syyskuuta apumiinalaivoja HMS Port Quebeci\xc3\xa4 ja HMS Menesteheusta rakennettaessa pohjoistasulkua (operaatio SN5A) yhdess\xc3\xa4 risteilij\xc3\xa4 HMS Cairon sek\xc3\xa4 h\xc3\xa4vitt\xc3\xa4jien HMS Kiplingin, HMS Sikhin ja HMS Zulun kanssa. Alus liittyi vapauduttuaan teht\xc3\xa4v\xc3\xa4st\xc3\xa4 laivueeseensa Plymouthissa._NEWLINE_HMS Kashmir suojasi 10. lokakuuta taistelulaiva HMS Revenge\xc3\xa4 matkalla Cherbourgiin yhdess\xc3\xa4 HMS Javelinin, HMS Jupiterin, HMS Kiplingin ja HMS Jackalin kanssa. Osaston teht\xc3\xa4v\xc3\xa4n\xc3\xa4 oli seuraavana p\xc3\xa4iv\xc3\xa4n\xc3\xa4 tulittaa merelt\xc3\xa4 Cherbourgia, mink\xc3\xa4 j\xc3\xa4lkeen ne palasivat Portsmouthiin. Alus erkani 12. lokakuuta operaatiosta palaten laivueen alusten mukana Plymouthiin._NEWLINE_HMS Kashmir suojasi 17. lokakuuta risteilij\xc3\xb6it\xc3\xa4 HMS Newcastle ja HMS Emerald yhdess\xc3\xa4 HMS Jackalin, HMS Jupiterin, HMS Kiplingin ja HMS Kelvinin kanssa torjuttaessa rannikkosaattueiden kimppuun Brestist\xc3\xa4 pyrkivi\xc3\xa4 Saksan laivaston torpedoveneit\xc3\xa4. Alus v\xc3\xa4isti siihen kohdistuneen torpedohy\xc3\xb6kk\xc3\xa4yksen. Osasto m\xc3\xa4\xc3\xa4r\xc3\xa4ttiin irtoamaan taistelusta puutteellisen ilmapuolustuksen vuoksi, mink\xc3\xa4 j\xc3\xa4lkeen se palasi Plymouthiin. Osasto saapui 18. lokakuuta Plymouthiin._NEWLINE_HMS Kashmir, HMS Javelin, HMS Jackal, HMS Jupiter ja HMS Jersey m\xc3\xa4\xc3\xa4r\xc3\xa4ttiin 28. marraskuuta tuhoamaan kolme Kanaalissa havaittua Saksan laivaston h\xc3\xa4vitt\xc3\xa4j\xc3\xa4\xc3\xa4. Alus partio seuraavana p\xc3\xa4iv\xc3\xa4n\xc3\xa4 Start Pointin ja Lands Endin v\xc3\xa4lill\xc3\xa4 kohtaamatta vihollista yhdess\xc3\xa4 HMS Jerseyn ja HMS Jupiterin kanssa. Alukset liittyiv\xc3\xa4t muuhun osastoon HMS Javelinin oltua tulitaistelussa Saksan laivaston alusten kanssa. Osaston saavuttua paikalle saksalaiset alukset savuttivat ja ne erkanivat taistelusta. Alus palasi Plymouthiin._NEWLINE_HMS Kashmir, HMS Kipling ja HMS Punjabi m\xc3\xa4\xc3\xa4r\xc3\xa4ttiin 3. joulukuuta suojaamaan HMS Icarusta Ile de Basin miinoitetta rakennettaessa (operaatio GR). Operaatio kuitenkin peruutettiin HMS Icaruksen j\xc3\xa4rjestelmiss\xc3\xa4 havaitun vian vuoksi. Osaston palattua satamaan alus m\xc3\xa4\xc3\xa4r\xc3\xa4ttiin suojaamaan miinalaiva HMS Adventurea rakennettaessa miinoitetta Little Sole Bayhin (operaatio GQ1) yhdess\xc3\xa4 HMS Kiplingin ja HMS Jupiterin kanssa._NEWLINE_HMS Kashmir, HMS Jersey ja HMS Jupiter siirtyiv\xc3\xa4t 5. joulukuuta Gibraltarille. Alus suojasi 8. joulukuuta samojen alusten sek\xc3\xa4 HMS Kelvinin kanssa HMS Manchesteria matkalla Gibraltarilta kotimaahan. Se erkani 10. joulukuuta risteilij\xc3\xa4st\xc3\xa4, mink\xc3\xa4 j\xc3\xa4lkeen se palasi Plymouthiin._NEWLINE_HMS Kashmir, HMS Jersey ja HMS Jupiter suojasivat 29. joulukuuta miinalaiva HMS Adeventurea rakennettaessa miinoitetta Little Sole Bankiin (operaatio GQ2).\n_START_SECTION_\n1941\n_START_PARAGRAPH_\nHMS Kashmir poistui 10. tammikuuta 1941 viirik\xc3\xb6n mukana Clydest\xc3\xa4, jonne ne oli sijoitettu vuoden vaihteessa suojaamaan saattueita. Alus sijoitettiin 18. tammikuuta takaisin Plymouthiin. Alus suojasi 20. helmikuuta laivueen mukana HMS Intrepidi\xc3\xa4, HMS Icarusta ja HMS Impulsivea, jotka laskivat miinakent\xc3\xa4n Brestin edustalle (operaatio GS)._NEWLINE_HMS Kashmir ja HMS Kipling suojasivat 24. maaliskuuta miinalaiva HMS Abdielia laskettaessa miinoja Brestin edustalle (operaatio GV). Alus suojasi 28. maaliskuuta laivueen mukana HMS Intrepidi\xc3\xa4, HMS Icarusta ja HMS Impulsivea, jotka laskivat miinoja Brestin edustalle._NEWLINE_HMS Kashmir m\xc3\xa4\xc3\xa4r\xc3\xa4ttiin huhtikuussa siirtym\xc3\xa4\xc3\xa4n laivueen mukana V\xc3\xa4limerelle. Laivue sijoitettaisiin siirtoa varten iskuosastoksi Maltalla. Alus aloitti 21. huhtikuuta laivueen mukana Gibraltarille, josta ne jatkoivat matkaa 24. huhtikuuta suojaten samalla ilmatorjuntaristeilij\xc3\xa4 HMS Didoa sek\xc3\xa4 miinalaiva HMS Abdielia. Alukset muodostivat Force S:n operaatio Salientissa. Osasto saapui 28. huhtikuuta Maltalle, jossa laivue vapautti 14. H\xc3\xa4vitt\xc3\xa4j\xc3\xa4laivueen._NEWLINE_HMS Kashmir sek\xc3\xa4 laivueen muut alukset muodostivat Maltalla olevan osaston Force K:n, jonka teht\xc3\xa4v\xc3\xa4n\xc3\xa4 oli h\xc3\xa4irit\xc3\xa4 akselivaltojen Italiasta Pohjois-Afrikkaan matkaavia saattueita._NEWLINE_HMS Kashmir l\xc3\xa4hti 1. toukokuuta osaston mukana ensimm\xc3\xa4iselle torjuntamatkalle. Osaston palattua seuraavana p\xc3\xa4iv\xc3\xa4n\xc3\xa4 Maltalle alus j\xc3\xa4i sataman suulle muiden jatkaessa satamaan. Alus liittyi risteilij\xc3\xa4 HMS Gloucesterin suojaksi yhdess\xc3\xa4 HMS Kiplingin kanssa matkalle Gibraltarille, kun sataman suu meni tukkoon HMS Jerseyn upottua siihen osuttuaan miinaan._NEWLINE_Osasto saapui 4. toukokuuta Gibraltarille. Alukset muodostivat seuraavana p\xc3\xa4iv\xc3\xa4n\xc3\xa4 operaatio Tiikerin Force D:n, jonka teht\xc3\xa4v\xc3\xa4n\xc3\xa4 oli suojata saattuetta Maltalle. H\xc3\xa4vitt\xc3\xa4j\xc3\xa4t palasivat 9. toukokuuta laivueeseensa saattueen saavuttua Maltan edustalle. Force K tulitti 10. toukokuuta Benghazia ennen paluutaan Maltalle 11. toukokuuta._NEWLINE_HMS Kashmir m\xc3\xa4\xc3\xa4r\xc3\xa4ttiin 21. toukokuuta laivueen mukana tukemaan Kreetan puolustusta. Laivue purjehti viel\xc3\xa4 samana p\xc3\xa4iv\xc3\xa4n\xc3\xa4 Maltalta liitty\xc3\xa4kseen V\xc3\xa4limeren laivastoon saaren edustalla. Alus partioi 22. toukokuuta Kreetan pohjoispuolella yhdess\xc3\xa4 HMS Kellyn ja HMS Kiplingin kanssa est\xc3\xa4m\xc3\xa4ss\xc3\xa4 saksalaisten joukkojen siirtoa saarelle. Alukset my\xc3\xb6s antoivat tulitukea Malemen lentokent\xc3\xa4n puolustajille._NEWLINE_Osasto joutui 23. toukokuuta voimakkaan ilmahy\xc3\xb6kk\xc3\xa4yksen maaliksi, jolloin HMS Kashmiriin osui. Alus upposi parissa minuutissa Gavon saaren etel\xc3\xa4puolelle. HMS Kipling pelasti alukselta 159 eloonj\xc3\xa4\xc3\xa4nytt\xc3\xa4.'